作者:王惲
標題:正宮・黑漆弩遊金山寺並序
內容:鄰曲子嚴伯昌嘗以《黑漆弩》侑酒。省郎仲先謂餘曰：“詞雖佳，曲名似未雅。若就以‘江南煙雨’目之，何如？”予曰：“昔東坡作《念奴曲》，後人愛之，易其名曰《酹江月》，其誰曰不然？”仲先因請餘效顰，遂追賦《遊金山寺》一闋，倚其聲而歌之。昔漢儒家畜聲妓，唐人例有音學。而今之樂府，用力多而難為工。縱使有成，未免筆墨勸淫為俠耳。渠輩年少氣銳，淵源正學，不致費日力於此也。其詞曰：蒼波萬頃孤岑矗，是一片水面上天竺。金鰲頭滿咽三杯，吸盡江山濃綠。蛟龍虛恐下燃犀，風起浪翻如屋。任夕陽歸棹縱橫，待償我平生不足。曲山亦作《言懷》一詞，遂繼韻戲贈休官彭澤居閒久，縱清苦愛吾子能守。幸年來所事消磨，只有苦吟甘酒。平生學道在初心，富貴浮雲何有？恐此身未許投閒，又待看鳳麟飛走。